**Cesvaines novada domes saistošie noteikumi Nr. 2**

Cesvainē, 2020. gada 19. februārī

(sēdes protokols Nr.4, 1.§)

**Par vienreizēju pabalstu ģimenei sakarā ar bērna piedzimšanu**

Izdoti saskaņā ar likuma „Par pašvaldībām" 43.panta trešo daļu

1. **Vispārīgie noteikumi**

1. Saistošie noteikumi (turpmāk – noteikumi) nosaka Cesvaines novada domes

(turpmāk – pašvaldība) vienreizēja pabalsta ģimenei sakarā ar bērna piedzimšanu (turpmāk – bērna piedzimšanas pabalsts) apmēru, piešķiršanas un izmaksas

kārtību.

2. Bērna piedzimšanas pabalstu piešķir un izmaksā Cesvaines Sociālais dienests (turpmāk – Sociālais dienests).

3. Bērna piedzimšanas pabalstu piešķir par bērniem, kuri dzimuši, sākot no 2020. gada 1. janvāra.

4. Bērna piedzimšanas pabalstu ir tiesības pieprasīt Latvijas Republikas pilsoņiem, nepilsoņiem un ārzemniekiem, kuriem piešķirts personas kods un kuri saņēmuši pastāvīgo uzturēšanās atļauju Latvijas Republikā.

5. Bērna piedzimšanas pabalstu var pieprasīt no bērna astotās dzīvības dienas, bet ne vēlāk kā sešus mēnešus pēc bērna piedzimšanas dienas, bet aizbildnības gadījumā, mēneša laikā no aizbildnības nodibināšanas, bet ne ilgāk kā līdz bērna gada vecuma sasniegšanai.

**II. Bērna piedzimšanas pabalsta apmērs, piešķiršanas un izmaksas kārtība**

6. Bērna piedzimšanas pabalsta apmērs ir 100 *euro* par katru jaundzimušo bērnu.

7. Bērna piedzimšanas pabalstu piešķir, ja pabalsta pieprasītāja (viena vai abu vecāku vai aizbildņa) deklarētā pamata dzīvesvieta ne mazāk kā pēdējos 12 mēnešus pirms bērna piedzimšanas un bērna deklarētā dzīvesvieta no dzimšanas brīža ir Cesvaines novada administratīvajā teritorijā.

8. Pabalstu piešķir vienam no jaundzimušā bērna vecākiem vai personai, kura ar bāriņtiesas lēmumu iecelta par aizbildni (turpmāk – pabalsta pieprasītājs), ja šis pabalsts nav izmaksāts bērna vecākiem.

9. Bērna piedzimšanas pabalsta saņemšanai, persona Sociālajā dienestā iesniedz iesniegumu un uzrāda šādus dokumentus:

9.1. personu apliecinošu dokumentu;

9.2. bērna dzimšanas apliecību.

10. Bērna piedzimšanas pabalstu var pieprasīt Cesvaines novada Dzimtsarakstu nodaļā (turpmāk – Dzimtsarakstu nodaļa), reģistrējot bērna dzimšanu.

11. Dzimtsarakstu nodaļa saņemto iesniegumu oriģinālus nākamajā darba dienā iesniedz Sociālajā dienestā.

12. Šo noteikumu [11.](https://likumi.lv/ta/id/202676#p10) punktā minēto iesniegumu var iesniegt arī elektroniska dokumenta veidā atbilstoši normatīvajiem aktiem par elektronisko dokumentu noformēšanu vai nosūtīt pa pastu.

13. Pabalsta pieprasītājs ar parakstu apliecina, ka pieprasījumā sniegtā informācija ir patiesa.

14. Lēmumu par bērna piedzimšanas pabalsta piešķiršanu, izvērtējot piešķiršanas kritērijus, Sociālais dienests pieņem 10 dienu laikā no pabalsta pieprasīšanas dienas.

15. Bērna piedzimšanas pabalstu izmaksā naudā:

15.1. ieskaitot pabalsta pieprasītāja iesniegumā norādītajā kredītiestādes norēķinu kontā;

15.2. pašvaldības kasē.

16. Bērna piedzimšanas pabalstu nepiešķir, ja bērna vecākiem atņemtas aprūpes tiesības un bērns saņem ārpusģimenes aprūpes pakalpojumu sociālās aprūpes un sociālās rehabilitācijas institūcijā vai ievietots audžuģimenē.

1. **Lēmumu apstrīdēšanas un pārsūdzēšanas kārtība**

17. Sociālā dienesta lēmumu par pabalsta piešķiršanu vai atteikumu to piešķirt pabalsta pieprasītājs viena mēneša laikā no tā spēkā stāšanās brīža var apstrīdēt Cesvaines novada domē.

18. Cesvaines novada domes lēmumu var pārsūdzēt Administratīvajā rajona tiesā likumā noteiktajā kārtībā.

1. **Noslēguma jautājums**

19. Saistošie noteikumi stājas spēkā nākamajā dienā pēc to publicēšanas pašvaldības izdevumā „Cesvaines Ziņas”.

Domes priekšsēdētājs V.Špats

Cesvaines novada domes 2020. gada 19. februāra saistošo noteikumu Nr.2

“Par vienreizēju pabalstu ģimenei sakarā ar bērna piedzimšanu”

**paskaidrojuma raksts**

|  |  |
| --- | --- |
| Projekta satura izklāsts | Likuma “Par pašvaldībām 43.panta trešajā daļā noteikts, ka dome var pieņemt saistošos noteikumus arī, lai nodrošinātu pašvaldības brīvprātīgo iniciatīvu izpildi. Dome ar šo brīvprātīgo iniciatīvu nolēmusi atbalstīt Cesvaines novada bērnus, kuri piedzimuši no 2020.gada 1.janvāra, kuru pastāvīgā dzīvesvieta no dzimšanas brīža ir Cesvaines novada teritorijā. Tāpat noteikts, ka arī pabalsta saņēmējam - vienam no vecākiem vai aizbildnim - deklarētā pastāvīgā dzīvesvieta ir Cesvaines novada teritorijā vismaz 12 mēnešus pirms bērna piedzimšanas. Bērna piedzimšanas pabalsts paredzēts kā materiāls atbalsts jaundzimušā vajadzību nodrošināšanai, un tā apmērs noteikts 100 *euro*.  Pabalsts tiek izmaksāts, neizvērtējot personas materiālo stāvokli, iesniedzot iesniegumu Cesvaines Sociālajā dienestā vai Cesvaines novada Dzimtsarakstu nodaļā, vienlaikus ar bērna dzimšanas reģistrāciju. Lēmumu par bērna piedzimšanas pabalsta piešķiršanu pieņem Sociālais dienests. Saistošie noteikumi nosaka pabalsta apmēru, personas, kurām piešķir pabalstu un pabalsta piešķiršanas un izmaksas kārtību. |
| Projekta nepieciešamī-bas pamatojums | Dome vēlas atbalstīt jaundzimušos Cesvaines novada bērnus. |
| Projekta ietekme uz pašvaldības budžetu | Ņemot vērā pašreizējos datus, bērna piedzimšanas pabalsta kopējā summa gadā varētu būt 1000 *euro* vai nedaudz tos pārsniegt. |
| Projekta ietekme uz uzņēmējdarbības vidi | Saistošo noteikumu īstenošana neietekmēs uzņēmējdarbības vidi. |
| Projekta ietekme uz administratīvajām procedūrām | Saistošo noteikumu izpildes nodrošināšanai nav nepieciešams veidot jaunas darba vietas vai paplašināt esošo institūciju kompetenci. |
| Informācija par konsultācijām ar privātpersonām | Saistošie noteikumi izdoti, ņemot vērā deputātu un iedzīvotāju ierosinājumus, konsultācijas ar privātpersonām netika organizētas. |

Domes priekšsēdētājs                              V.Špats